Året går på hæld, og det betyder historiske årsskrifter fra de historiske foreninger i Nordjylland. I et af dem har en historiker fra Aalborg skrevet om ulvens historie i Nordjylland.

Efter mange, mange år uden ulve i Danmark, blev det i begyndelsen af 2018 slået fast: Rovdyret er tilbage i Nordjylland. Det har siden kostet nogle husdyr livet, og i både Nordjylland og Midt- og Vestjylland begyndte frygten at brede sig. I et nyt tidsskrift ser historiker Jakob Ørnbjerg tilbage på ulvens historie. I gamle dage var der frit jagt på ulvene i Nordjylland. Som for eksempel ved Ulsted Kirke, hvor der er bevaret en ulvefælde. Oprindeligt var det et fire meter dybt hul, foret med træ eller sten. Hullet var dækket til, og lokkemad var lagt ud midt over hullet. Håbet var så, at ulven ville gå ud efter maden og falde i hullet. - Ulve, på det her tidspunkt, har været så stort et problem i den her del af Nordjylland, at man har haft lov til at gå på jagt efter dem, siger historikeren Jakob Ørnbjerg. Skyd en ulv og bliv belønnet Sådan ser det ikke ud i nutidens Danmark. Det skabte et ramaskrig, da en jæger i april skød og dræbte en ulv ved Ulfborg i Vestjylland. Manden blev ved retten idømt 40 dages betinget fængsel. Var det samme sket for 300 år, siden ville ”straffen” have været en hel anden. - Hvis du havde skudt en ulv for 300 år siden, så havde du faktisk haft mulighed for at få en dusør på fire rigsdaler, hvis det var en voksen ulv, du havde skudt. Var den en ulveunge så havde du fået en rigsdaler. Fire rigsdaler svarede omkring år 1700 til en kvart årsløn for en karl, der er ansat ved landbruget, siger historikeren Jakob Ørnbjerg. "Polakkerne har ulven med" Ulven forsvandt fra Nordjylland i slutningen af 1700-tallet, for pludselig at dukke op igen for få år siden. Som tidligere i historien var der mange bud på, hvordan den kom herop. - Der har altid været konspirationsteorier om ulvene. I 1650'erne, i forbindelse med Karl Gustav-krigene, havde man i Jylland den opfattelse, at ulvene var kommet med de polske lejesoldater herop for at hjælpe med at opsnuse jydernes nedgravede kostbarheder. Det er jo en interessant parallel til i dag, hvor der også går historier om, at det er polske varevogne der sætter ulve ud i Jylland, siger historikeren Jakob Ørnbjerg. Artiklen om ulvene i Nordjylland kan læses i årsskriftet fra Historisk Samfund for Himmerland og Kjær Herred.